Mi ara nkenni gar yiḍrisen n tmecṭuṭaḥ i d-negmer seg unnar (n timawit tamsarit) akked yiḍrisen n tmecṭuṭaḥ deg timawit tatiknulujit, ad naf amgarad d ameqran deg teγzi n yeḍrisen-a. Timecṭuṭaḥ-nni i d-negmer deg unnar wezzilit, bnant γef snat neγ tlata n tseddarin, ma aṭas, deg yal taseddart, llan rebɛa alma d 10 waffiren. Deg umedya: - Aḍris «A tiqbayliyin », d wagi i iγezzifen deg wammud n tmecṭuṭaḥ i d-nejmeɛ deg unnar. Yebna γef 05 n tseddarin , yal yiwet tesɛa 08 waffiren. (wali timerna 01 sb. 01) - Aḍris «A Ʃli», yebna γef tlata n tseddarin deg yal yiwet llan deg-s 07 n waffiren (wali timerna 01 sb. 01) - Aḍris «Yennayer »akked «Anẓar », bnan γef 03 n tseddarin mmgaraden waffiren yellan deg-sent. Deg «Yennayer », yal taseddart tesɛa 08 n waffiren. Ma yella deg « Anẓar », taseddart 01 tesɛa sin waffiren, taseddart tis 02 akked tseddart tis 03 sɛant rebɛa rebɛa waffiren.